एकटा मैथिली फिल्मक शुटिंग छल । मुख्य अभिनेताक किरदार लेल प्रवासी मैथिल कलाकारकेँ बजाओल गेल जे आन भाषाक फिल्ममे नाम कमेने छल । आन चरित्र लेल अनचिन्हार प्रवासी चेहरा आएल छल । शुटिंग प्रारम्भ भेल । रिफलेक्टर लागल, लाइट देल गेल, साउण्ड बला तैयार छल । एक्शन कहैत देर अभिनय शुरू भेल, मुदा. . . शाट गलत एलै । मुख्य अभिनेता बड प्रयास केलक मुदा सब बेर गलते भेलै । अन्तमे अनचिन्हार प्रवासी आर्टिस्ट एक्के बेरमे शुट कऽ लेलक । मुख्य अभिनेता एहि मादे पुछलकै तँ ओ आर्टिस्ट जबाब देलकै "नै बुझलियै, अहाँ मैथिल रहितो आन भाषाक प्रसंसक छी मुदा हम प्रवासमे रहितो अपन माँटि-पानिसँ जुड़ल छी "